钦定古今图书集成/方舆汇编/职方典/第1398卷
## 钦定古今图书集成/方舆汇编/职方典/第1398卷

| 钦定古今图书集成 方舆汇编 第一千三百九十八卷 |

| |

钦定古今图书集成方舆汇编职方典

第一千三百九十八卷目录

广西总部纪事

广西总部杂录

职方典第一千三百九十八卷

《史记·秦本纪》：“始皇伐百粤，史禄转饷，凿渠通粮道，自
海阳山导水源，以湘水北入于楚，瀜江为牂牁下流，
南入于海，远不相谋，为矶以激水，于沙磕中垒石作
铧，派湘之流而注之。瀜激行六十里，置陡门三十六，
使水积渐进，故能循崖而上，建瓴而下，既通舟楫，又
利灌溉，号为灵渠。及汉马援征征侧继疏之，以济师”
徒，引馈运，中国不至告惫者，禄之功也。

《隋书令狐熙传》：岭南诸蛮数为乱，令狐熙自汴州刺
史征拜桂林总管十七州诸军事，许以便宜行事，刺
史以下官得承制补授。熙至部，大弘恩信。其溪峒渠
帅更相谓曰：“前时总管皆以兵威相胁，今乃以手教
相谕，我等岂可违乎！”于是相率归附。先是，州县作梗，
长吏多不得之官，寄政于总管府。熙悉遣之。为建城
邑，设学校，粤人感之。熙以州县多有同名者，于是奏
改安州为《钦州》，黄州为《峰州》，利州为《智州》，德州为《驩
州》，东宁为《融州》，上皆从之。

《陈颖传》：“颖与隋高祖有旧。时岭南刺史县令多贪鄙，
诸蛮怨叛，欲简清吏以镇抚之，征颖入朝。及进见，上
与颖言及平生，甚欢，进位大将军，拜桂州总管十七
州诸军事，优赐遣之。颖至官，大崇恩信，民猺悦服，溪
峒归附者甚众。炀帝即位，乃征还京师。”

《府志》：“隋文帝时，岭南李光仕反，令周法尚以桂州总
管充岭南安抚大使，及太府丞何稠讨之。稠至衡岭，
遣使招之，峒主莫崇解兵降，命释之，引共坐，与从者
四人为设酒食，遣之归。稠至五更，掩及其峒，法尚发
兵前进，追光仕斩之，岭南平。”

《唐书李靖传》：“武德初，靖以平萧铣功，封永康县公，检
校荆州刺史。度岭至桂，分道招慰，冯盎等皆以子弟
来谒，南方悉定裁量款数，承制补官，得郡凡九十六
万馀户。诏书劳勉，授桂州总管。以岭海陋远，非震威
武，示礼义，则无以变风俗，即率兵南巡，所过问疾苦，
延见父老，宣布天子恩意，远近懽服。”

《张九龄传》：九龄自洪州徙桂州，兼岭南按察选补使，
巡按之外，惟文史自娱。谒虞山舜庙有文。巡按自漓
水南行，甚称山水之佳，其诗云：“目因诡容逆，心与清
晖涤。”其风致如此，天下皆称曲江公而不名焉。
《任华传》：华为桂管观察使，李昌巙参佐，其诗尚奇。《送
宗判官归琼台序》云：“二三子出饯于野，霜天如扫，低
向朱崖。”加以尖山万里，平地卓立，黑是铁色，锐如笔
峰。复有阳江、桂江，略军城而南走，喷入沧海，横浸三
山，则中朝群公，岂知遐荒之外，有如是山水？山水既
尔，人亦其然。

《李昌巙传》：“大历中，昌巙以御史中丞桂州刺史，兼桂
管观察防御使，讨西原贼潘长安有功，吏士刻《平蛮
颂》于镇南山下。尝修舜祠，立虞山碑，开独秀山石岩，
建学宫，大兴弦诵。任华称昌巙忠义特达，有文武才。”
《韩佽传》：“元和初，佽迁桂管观察使，部二十馀州，自参
军至县令无虑三百员，吏部所补才十一，馀皆观察”
使商才补职。佽下车，悉来谒，一吏持籍请补缺员，佽
曰：“须按籍取可任任之。”乡有豪猾，贿使者求为令，佽
召乡豪责以挠法，笞其背，以令部中，自是豪右畏戢。
时诏置五管监兵，尽境赋不足充费，佽处以俭约，遂
为定制。妖贼封盈以术乱州中，佽擒之，广右晏然。
《裴怀古传》：始安贼欧阳倩率众数万，剽掠州县，以裴
怀古为桂州都督、招慰讨击使。未逾岭，先以书谕祸
福，贼迎降，自陈为吏侵暴，不得已而反。怀古欲示不
疑，以破其谋，乃轻骑赴之。或曰：“獠性难亲，备之且不
信，况易之哉！”答曰：“忠信可通神明，况裔人耶！”身至壁
抚谕，倩等大喜，悉归所掠，出降诸洞，相率内附，岭外
平服。

《孔戣传》：“元和十年，戣拜岭南节度使，甫下车，奏免逋
负十八万缗，米八百斛，禁民间鬻子女为奴婢，属吏
剥民者悉裁之。贞元中，黄峒诸蛮叛，久不平。桂管裴
行立、容管阳旻幸有功，请合兵讨。戣固言不可。帝不
听，发兵入讨，被瘴死者不胜计，安南乘间杀都护李
象古，二管以无功忧死，独戣不邀一功，南方大治。”北
归不载。南方一物，奴婢不增一人。

《李渤传》：“元和中，渤为桂管观察使。桂有灵渠，乃秦史
禄、汉伏波所通水道者，久复湮塞。渤重濬之，广水道。
与渠旁民约，夜听溉田，昼听公私舟行。又为奏请设常平，民便之。渤喜山水，以暇日开隐山，疏南溪，宾佐
往游，踵为胜集。”

《元晦传》：“晦为御史中丞桂管观察使，见叠彩有于越
亭，四望，左右回翼，心大乐之。引水穿沼治亭院，其间
小记与题篆皆出其手，美秀而文。”

《李群玉传》：群玉常自五羊来岭南，经故人旧居，有“一
院蕉声暮，半庭春影斜”之句。

《府志》：“南诏入寇安南，都护蔡袭告急，敕发荆南湖两
道兵三千，桂管义征子弟三千，诣邕州受郑愚节度。
而岭南东道奏，蛮兵必向邕州，宜先保护，未可驰赴，
敕愚分兵备御。时所发诸道兵竟不进，袭又奏求益
兵，愚支捍半载，邕州得保无虞。”

《宋史潘美传》：“开宝三年，征岭南，潘美为行营诸军都
部署，朗州团练使尹崇珂副之，进克富川。刘𬬮遣将
率众万馀来援，遇战大破之，遂克贺州。十月，下昭、桂，
广右咸附，擒𬬮送京，即命美与崇珂同知广州，兼岭
南道转运使。未几，南汉开府乐范、容州都指挥邓存
忠等叛，崇珂督战数月，尽平其党。”

《边珝传》：“太宗即位，充广南西路转运使。初至桂州，会
张颂卒，槁葬城外，仆人分匿其家财。珝召官吏悉追
取之，部送其柩归潍州。又属郡守与护军有忿隙者，
但奏令易地，不致之罪。”

《陈尧叟传》：“咸平初，尧叟为广南西路转运使。岭南风
俗，病者祷神不服药，尧叟乃集验方刻石。桂州驿又
以地气蒸暑，为植树凿井，每三十里置亭舍，具饮器，
人免暍死。时有诏诸路课民种桑枣，尧叟上言曰：臣
所部诸州，土风本异，田多山石，地少桑蚕。昔云八蚕
之绵，谅非五岭之俗，度其所产，恐在安南。今其民除
耕水田外，地利之溥者惟麻苎耳，所种与桑柘不殊，
既成宿根，旋擢新干，俟枝叶裁茂则割获之。周岁之
间，三收其苎，复一固其本，十年不衰。始离田畴，即可
纺绩，每布一端，可售百钱。盖织者众，市者少，故地有
遗利，民艰资斧。臣以国家军需所急，布帛为先，因劝
谕部民广植麻苎，以钱盐折变收市之，未及二年，已
得三十七万馀匹。自朝廷克平交、广，布帛之供，岁止
及万，较今所得，何止十倍！今树艺之民，相率竞劝，杼
轴之功，日以滋广。望自今许以所种麻苎顷亩折桑、
枣之数，诸县令佐依例书历为课，民以布赴官卖者，
免其算税。如此，则布帛上供，泉货下流，公私交济，其
利溥矣。”诏从之。

《徐的传》：“的擢广南西路提点刑狱，安化州蛮攻杀将
吏，所部卒畏诛谋叛。的驰至宜州，慰晓之曰：‘尔曹亡
惧，能出讨贼，犹可立功以自赎。若朝叛则夕死，非计
也’。众皆敛手听命。”

《魏瓘传》：“瓘提点广南西路刑狱，邕州獂户，缘逋负没
妇女为佣者一千馀人，悉奏还其家，除转运使。刘𬬮
时计口以税，虽舟居皆不免。至是而雷、化、钦、廉、高州
犹未除，瓘为除之，减柳州无名役四百人。瓘所至辄
整办，然亦任机数云。”

《张拱传》：拱为广西都监。侬贼围邕州，拱自宾州引兵
来援，既入而城陷，拱骂不屈死，逾月得其尸如生。
《孙沔传》：侬智高反，沔新徙秦州，入见上问秦事，沔对
曰：“秦何足问，但恐岭南方劳圣虑尔。”明日，闻岭南兵
败，上谕执政曰：“南事诚如沔所料。”宰相庞籍奏遣沔
行，以为广南西路安抚使。会遣狄青为宣抚，沔与青
兵会，共破智高。

《余靖传》：侬智高反，诏以广南西路委余靖经制。靖虑
交人及侬、黄诸蛮为智高所诱，乃约李德政会兵，备
万人粮以待之。又募侬、黄诸蛮长共击贼，皆縻以职。
智高势孤，故还邕，为狄青所败。青既罢兵，独留靖广
西，遣人入特磨道，收智高母子弟三人，生致之。
《刘几传》：侬智高犯岭南，刘几上书愿自效，以为广东
西捉杀。道闻蒋阶、张忠战没，疾驰至长沙，见狄青曰：
“贼若退守巢穴，瘴毒方兴，当班师以俟再举。若恃胜
求战，此成擒耳。”贼果悉众来，大战于归仁铺。前锋孙
节死，几以右军搏斗，自辰至巳，胜负未决。几言于青，
出劲骑五千，张左右翼，𢭏其中坚，贼骇溃。

《朱寿隆传》：寿隆提点广西刑狱，狄青讨贼，欲杀裨将
不用命者数人，寿隆极论罪不当死，孙沔在坐曰：“侬
贼害民万计，此何足惜。”寿隆曰：“王师之来，以除民害，
顾可效贼为暴耶？”青感其言而止。

《周沆传》：侬智高乱定，仁宗命沆安抚广西，谕之曰：“岭
外地恶，非贼所至处，无庸行。”对曰：“远民罹涂炭，当布
宣天子德泽。”遂往，遍行郡邕，民避寇弃业，吏用常法，
满半载则听人革佃。沆曰：“是岂与凶年诡征役者仝
科。”奏申其期，佃乃不革。

《王罕传》：“罕，宰相王珪季父也。为广西转运使。侬智高
入寇，见罕严备，不敢犯。后谪监信州酒税。安抚使孙
沔言罕有功，复以为西路转运使。时智高已遁，侬宗
旦尚据险聚众，邕守萧江谋击之。罕呼宗旦子日新
谓之曰：‘汝父内为交阯所仇，外为边将希赏之饵，非计也。汝归报，择利而为之’。于是父子俱降。”

《张颉传》：“熙宁中，颉为广西转运使。时建广源为顺州，
将城之，颉以为无益，朝廷从其议。黎峒首领请出兵
自效，命颉处其事。颉召见，补以牙校，喜而去。诏问何
赏之薄，对曰：‘荒徼蛮蜑无他觊，得是足矣’。寻罢兵岭
外讫无事，百姓安之。”

《刘谊传》：“元丰初，提举广西常平，上言：广西一路，户口
二十万，而民出役钱至十九万缗。先用税银敷出，税
数不足，又敷之田米，田米不足，复算于身丁。夫广西
民身之有丁，既税以钱，又算以米，是一身而输二税，
殆前世弊法。今既未能蠲除，而又益以役钱，甚可悯
也。监司、提举司吏，一月之给，上同令、录，下倍摄官。乞
裁损其数，则两路丁米亦可少宽。”遂诏吏辈月给钱
递减二千，岁减役钱一千二百馀缗。

《张庄传》：“庄，应天府人也。元丰三年，擢进士第，历官龙
图阁直学士，广南西路转运副使。王祖道既请立朱
崖诸州县，徙万安军，诏庄按覆相度，实与祖道相表
里。祖道召为兵部尚书，授庄集贤殿修撰，知桂州。祖
道既留，以庄知融州。已而祖道徙福州，庄复知桂州，
奏安化上三州一镇地土，及恩广监洞蒙光明、落安
知洞、程大法、都丹团、黄光明等纳”土共五万一千一
百馀户，二十六万二千馀人，幅员九千馀里。寻又奏
“宽乐州、安沙州、谱州、四州、七源等州纳”土计二万人，
一十六州，三十三县，五十馀峒，幅员万里。蔡京帅百
官表贺进庄兼黔南路经略安抚使、知靖州王子武
者，惠恭皇后族子也。靖州界接平允从三州。子武欲
通之，因请复元祐所弃渠阳军。渠阳既城，迺上言：“湖
北至广西，由湖南则迂若弓背，自渠阳而往，犹弓弦
耳。”因以利啖诸蛮，使纳土，立里堠。庄忌之，且欲蛮之
多属广西为己功，因诱复水蛮石盛唐毁其烽表桥
梁。渠阳蛮酋杨惟聪请讨之，子武以闻。朝议谓其生
事，罢子武。未几，安化蛮纳土，庄遣黄忱往筑州城。忱，
蛮将也，知蛮情伪，力言不可。庄怒，遣忱护筑淡州，别
遣胡超、侬昌等筑安化城，果为蛮所揜，超等没者几
千人。中书舍人宇文粹中言：“祖道及庄擅兴师旅，启
衅邀功，妄言诸蛮效顺，纳款得地。当时柄臣揽为绥
抚四夷之功，奏贺行赏，张皇其事。自昔欺君，无大于
此。”朝廷既追贬祖道庄，责舒州团练副使，永州安置。
《孙伟传》：伟寓岭南日久，与刘开州父子蒋颖兄弟游，
惟以讲学为务。岭南学问之源自伟始。

《王祖道传》：“祖道知桂州，蔡京开边，祖道欲乘时邀富
贵，诱王江酋杨晟免等使纳土，夸大其辞，言向慕者
百三十峒，五千九百家，十馀万口，其旁通江峒之众
尚未论也。王江在诸江合流之地，山川形势，据诸峒
要会，幅员二千里，宜开建城邑，控制百蛮，以武臣为
守，置溪峒司主之。”诏以为怀远军，且颁诸司使至殿
侍、军将告命，使第补其首领，置二砦，为立学。又言：“黎
人为患六十年，道路不通，今愿为王民，得地千五百
里。”遂以安口隘为允州，中古州地为格州，增提举溪
峒官三员。又言羁縻知地州罗文诚、文州罗更晏、兰
州韦晏闹、那州罗更从皆内附，请于黎母山心立镇
州，为下都督府，赐军额曰静海，知州领海南安抚都
监，徙万安军于水口。南丹州莫公佞独拒命，发兵讨
擒之。遂筑怀远军为平州，格州为从州，南丹为观州，
并允、地、文、兰、那五州，置黔南路。擢祖道显谟阁待制，
进龙图阁直学士，召为兵部尚书，未行，与融州张庄
谋，使庄奏言：“海南一千二百峒皆已团结，所未得者
百七十峒。今黎人款化，则未得者才十之一耳。”于是
猺、黎渠帅不胜忿，蜂起侵剽，围新万安军及观州，杀
官吏。初，祖道徙城时，言黎人伐木助役，及是诏问不
能对，京芘之，犹除端明殿学士、知复州，复以刑部尚
书召，大观三年卒，赠宣奉大夫。祖道在桂四年，厚以
官爵金帛挑诸夷，建城邑，调兵镇戍，辇输内地钱布
盐粟，无复齐限，地瘴疠戍者岁亡什五六，实无尺地
一民益于县官。蔡京皆自以为功，至谓“混中原风气
之殊，当天下与国之半。”祖道用是超取显美。张商英
为相，治其诞罔，追贬昭信军节度副使。京再辅政，复
还之。然其创名州县，不旋踵皆罢，是后庞取美官，而
朝廷受其敝云。

《曾几传》：“几与秦桧力争和议，去位，几亦罢。逾月，除广
西转运副使，徙京南路。后复为广西运判，固辞。几三
任岭表，家无南物。早从舅氏孔文仲、武仲讲学，又从
刘安世、胡安国游，其学益粹，诗尤工妙。”

《刘晞传》：“晞，广右人，家去辰山不远，栖止岩中，有诗名。”
先是桂帅吕愿中赋“秦城王气诗，欲以媚桧，邀晞共
赋。晞托疾不豫，后帅李大异闻而嘉之，题所居岩白
蛰龙。”

《应孟明传》：孝宗御经筵，因论监司按察，顾谓讲官曰：
“朕近得数人，应孟明其最也。”会广西谋帅，帝谓辅臣
曰：“朕熟思之，无易孟明者。”即以手笔赐孟明曰：“朕闻
广西盐法利害相半，卿到任自详究事实。”进直秘阁知靖江府兼广西经略安抚。初，广西盐易官般为客
钞，客户无多，折阅逃避，遂抑配于民。行之六年，公私
交病，追逮禁锢，民不聊生。孟明条具驿，奏除其弊。从
之。

《张栻传》：“栻经略安抚广南西路，所部荒残多盗。栻至，
简州兵，汰冗补阙，籍诸州黥卒伉健者为效用。日习
月按，严申保伍法。谕溪峒渠豪，弭怨睦邻，毋相杀掠。
于是群蛮帖服。朝廷买马横山，岁久弊滋，边民告病，
而马不时至。栻究其利病六十馀条奏革之，诸蛮感
悦，以善马至。栻以公暇缮尧山、虞山祠，时与宾佐临”
眺山水，其题咏颇多。

《范成大传》：广右兵食专仰盐利，漕臣尽取之，于是属
邑有增价抑配之弊。诏复行钞盐，漕司拘钞钱均给
所部，而钱不时至。成大入境曰：“利害有大于此乎？”奏
疏谓能裁抑漕司强取之数，以宽郡县，则科抑可禁。
上从之。

《张孝祥传》：孝祥知靖江，兼广南西路经略安抚使，声
绩日茂，尤以文翰为当世所歆羡，至不敢名，但称紫
微云。时有张仲钦为提刑，两人相得欢甚。及仲钦代
孝祥知靖江，改“玩珠洞”为“还珠洞”，题中隐“岩”为“张公
岩”，以致恋别孝祥之意。

《方信孺传》：“信孺以语触韩𠈁胄，外谪，后从广西转运
罢归，复以提刑至。视事之暇，娱游山石，政简刑清，所
至不扰。初，信孺父崧卿为运判，有声，桂人祀之。信孺
欲营馆宇西山，奉母偕隐，以寄思云。”

《董槐传》：“槐权广西通判兼提点刑狱，至邕州，上守御
七策。邕州之地，西通诸蛮，南引交趾及符奴、月乌、流
鳞之属，数寇边。槐与约无相侵，推赤心遇之，皆伏不
动。又与交趾约五事：一无犯边，二归我侵地，三还掳
掠生口，四奉正朔，五通贸易。于是遣使来献方物大
象，南方悉定。”

《赵师恕传》：“端平初，师恕知靖江，与桂帅幕罗大经善，
尝与大经游栖霞。”赋诗谓《大经》曰：“观山水如读书。”
随其见趣之高下。又曰：“平生有三愿：一愿识尽世间
好人，二愿读尽世间好书，三愿看尽世间好山水。”其
兴致如此。

《姚希得传》：“希得主管广西经略安抚司公事，兼转运
判官。忠亮清俭，好引善类。广西官署以锦为㡩幕，希
得曰：‘吾起身书生，安用此’。命以缯缬易之。”

《府志》：“元兵自滇入侵广右，广西制置使李曾伯积谷
练兵，缮城浚隍，为不可犯之计。援军至者，礼遇之，其
军不敢扰，且乐为用。元兵知不可攻，北去。曾伯遣军
蹑其后，败之黄河，又败之衡山。”

至元间，“广西两江道宣慰副使乌古孙泽置省厩二
十二所，以纾民力。”岁饥，请蠲租，又发象、贺官粟三千
五百石以赈，既乃上其事。

《通志》：广右之俗尚鬼，惟邓云翔不为所惑。见比邻延
僧道及巫师跳舞，辄太息曰：“生则诵圣言以博富贵，
死则诵伪经以祈安宁，岂幽明有二道乎？非其鬼而
祭之，谄也。吾知遵吾教而已。”病革，犹力诫家人妄祷。
遗命葬祭一遵家礼。

广西两江岑雄、黄胜许等屡相仇杀，为边患，谢让谓：
“此曹第可怀柔，不宜力竞，宽其法以羁縻之，使不至
跳梁可也。若乃舍中国有用之民，争炎荒不毛之地，
非长策矣。”因书榜招谕，以携其党。

《元史泰定本纪》：诸王斡耳朵罕遣使以追捕广西猺
寇上闻。帝曰：“朕自即位，累诏天下，悯恤黎元。惟广猺
屡叛，杀掠良民，故命斡耳朵罕等讨之。今闻迎降者
甚众，宜更以恩抚之。若果不悛，严兵追捕。”

《通志》：“泰定间，广西洞猺反，周自强往见猺长，说以祸
福，猺长立罢兵，贡方物，纳款请命。”

至正间，红巾扰攘，贼入湘南，岭表震动，公议建筑城
池，以扼险要。也儿吉尼授广西行中书省平章政事，
捐俸于官，贸易海盐，积以岁月，息倍至万。经制之费，
皆出于此，四年而克终事，民忘劳焉。也儿吉尼善结
众心，一时骁将材士多归之，故保有境土二十馀年。
洪武元年，总兵杨璟取广西，吉尼坚壁不下。后城破
被执送京师，不屈，死之。

洪武元年，广西初平，上命兰以权赍诏往谕两江溪
峒民。以权至广西卫，镇抚彭宗、万户刘惟善以兵护
送。将抵两江，会来宾峒人潘宗富寇掠杨家寨居民，
以权谓宗等曰：“奉诏远来，欲以安民。今见贼不击，是
放虎于山也，何以庇民？”急督宗等击之。宗富败走，遂
安戢其众，两江之民由是慑服。

洪武间，广右初附，诸蛮间叛。广西行中书省参知政
事蔡仙，每战辄奋勇独出，横刀突阵，左右挥击，敌皆
披靡，却走不敢近。既还而金疮满体，人视之不可堪，
而仙略不以为意。

洪武初，以苏恭为广西右参政。广猺蛮故多反侧，恭
则宽恤柔服。征南将军韩观性躁好杀，恭则数谏止
之，全活甚众，人号为苏佛子山云。镇广西总帅府一郑牢者，老隶也，性鲠直敢言。
公餂之曰：“世谓为将者不计贪，矧广西素尚货利，我
亦可贪否？”牢曰：“公初到如一新洁白袍，有一点污，如
白袍点墨，终不可湔也。”公又曰：“人云土夷馈送，苟不
纳之，彼必疑且忿，奈何？”牢言居官黩货，则朝廷有重
法，乃不畏朝廷，反畏蛮子邪？公笑纳之。

宣德初，山云以都督佥事充总兵官，挂《征蛮将军》印，
出镇广西。先是，广西谿峒猺贼叛服不常，数为边患。
云至，严号令，公赏罚，亲率官军平柳、庆蛮寇。战皆身
先，士卒无不感奋。至临机应变，人莫能测，故所向无
前。其驭诸将尤严，驭土官以威信。尝对副裨曰：“云以
指挥使从太祖征迤北，及膺今上简命，平西寇，他无”
过人者，惟秋毫无犯，敢自信耳。由是蛮猺慑服。
成化中，兵荒，民多横死，数百里无烟火，府库虚耗。朱
英竭力劳来，下令抚辑猺獠，各安生业，约饬将士，“寇
来在我，不许辄进兵。”诸峒氓有倡乱者，购首恶诛之，
而释其胁从，遣复业。参政袁恺、参议谢绶、副使范镛
奉檄往抚。诸蛮出就编列，凡二千馀口。立山，蛮众数
万亦告归附。英请开设永安州，岭海得休息者数年。
宪宗尝遣中使取古琴玩物，广西布政使舒清抗疏
止之，民得不扰。及入粤，上官以其馈遗绝迹斥出。致
政归，惟图书数卷。时群盗剽掠村落，过清家，摇手相
戒曰：“此清官家，不可犯。”吴廷举独荐舒清，谓其遗爱
在民近子产，外和内刚近“胡宿。”“清不求人，知近胡质；
急流勇退，近钱若水。”其为名流推重如此。

弘治十三年，刘大夏以右都御史总督两广，携二童
仆行。先是，大夏为广东右布政，曾奉总督檄，招谕田
州、泗城叛者，咸即归附，老少犹传说之。及为督府，属
岭海无事。大夏修政，务在节爱，裁冗费，斥贪佞，更役
法，取其尤不便者革之，一时最称清静焉。

宗玺，正德间为广西按察使，凡讼狱至前数语而决。
暇则舣舟游眺，所操不过食器笔砚。独坐讽咏，见者
不知其为监司也。

姚镆，正德间任广西督学佥事。时桂城有二妖，曰“山
魈”，与“卓望”者为幻，惊动闾里。秋风起，其怪愈甚。一日，
緃火焚生员徐佐室旁小庐，又掷瓦石击其卧榻，碎
之。镆命佐具词，乃为文告城隍，遣逻者于各庙索二
妖像，锁至城隍庙除之，并索诸庙不正绘像，命官悉
焚焉。时一女子托神为奸，亦执而治之，听民娶以为
妻。自是妖风遂息，民俗亦趋于正。

嘉靖间，田汝成以参议分守右江，公馀必展书史，尝
语人曰：“对此佳思自集，虽听断有检式，非但多闻而
已。”喜道时事，辑诸掌故，耳目所及，欣然注记。同官翁
宪副万达善谋能断，汝成或就翁坐，或上谒军府。在
稠人广众中，见翁计事，多所赞助，退即叙述翁功名，
粲然著在广右者，汝成之力也。

万潮，嘉靖间以广西参政按察使独严风裁，及为左
使，整肃有度。诸郡县所遣输金至者，令各操金以次
当前。执法马自较，报曰：“已如数。”乃目司库，覆视无异，
即给批遣之去。吏白批过期久，请治，潮曰：“此中山径
水道，恒苦诸蛮，朝岚暮霭，是生瘴疠。安知来者不以
此中沮乎？但所输不亏足矣。”

应槚以兵部侍郎总两广军务，时桂平诸猺恣为剽
掠，而庄头、鬼子等巢诸贼为甚。公密委副使茅坤以
讨贼事旬日，破十有五巢，斩获二百有奇。
吴文华兵备广西，历升巡抚。会柳、庆诸巢韦金线等
凭险啸聚，而昭平上下四屯，其党尤剧。公后先平之，
斩获无算。后府江、怀贺及右江、北三、北五诸寨，斩获
四千有奇，粤西以宁。

俞大猷，上书毛司马议安南事，毛公壮之。值倭发难，
缘海捍斗有功，历官右都督。隆庆初，古田煽乱，督府
谓粤西大将无以逾公，荐之朝，以公为征蛮将军总
兵。公至，询父老，走故县，径道及诸蛮砦图。喜曰：“蛮固
易平也。”因为《讨贼议》以进。中丞殷公属以兵事。公度
地形险易及剿抚诸便宜，无不中款。因计擒首恶黄
朝猛、韦银豹等，破东山、《渌至》诸巢，贼据山巅死斗。公
阳分兵四出，而阴遣死士从间道进，贼堕崖崩壑，无
噍类者，擒斩七千有奇。

《桂海杂志》雪，“南州多无雪霜，草木皆不改柯易叶。独
桂林岁岁得雪，或腊中三白，然终不及北州之多。灵
川、兴安之间，两山蹲踞，中容一马，谓之‘严关。朔雪至
关辄止，大盛则度送至桂林城下，不复南矣’。”

风，“广东南海有飓风，西路稍北州县悉无之，独桂林
多风，秋冬大甚，拔木飞瓦，昼夜不息。朝作一日止，暮
七日，夜半则弥旬，去海犹千馀里，非飓也。”土人自不
知其说。余试论之，桂林地势，视长沙、番禺在千丈之上，高而多风，理固然也。

癸水，桂林有古记，父老传诵之，曰：“癸水绕东城，永不
见刀兵。”癸水，漓江也。

瘴，二广惟桂林无之。自是而南，皆瘴乡矣。瘴者，山岚
水毒与草莽沴气，郁勃蒸熏之所为，其中人如疟状。
治法虽多，常以附子为急须，不换金正气散为通用。
邕州两江水土尤恶，一岁无时无瘴。春曰青草瘴，夏
曰黄梅瘴，六七月曰新禾瘴，八九月曰黄茅瘴。土人
以黄茅瘴为尤毒。

桂岭旧不知的实所在。城北五里有寻丈小坡，立石
其上，曰“桂岭。”贺州自有桂岭县，相传始名，岭在其地。
今小坡非也。

草子，即寒热时疫。南中吏卒小民，不问病源，但头痛
体不佳，便谓之草子。不服药，使人以小锥刺唇及舌
尖出血，谓之“挑草子。”实无加损于病，必服药乃愈。
李彦弼《杂记》：嘉祐中，广西有一人入栖霞洞，烛灭不
得出，明年乃与游人俱还，自言尝见数道士相谓曰：
“知至道者天不杀，服元气者地不灭。”因诵此故生。众
方惊异。忽轻举莫知所在。

《图书编》调摄之方缺而后瘴疠行，邪巫之术盛，而后
医药废。李璆《瘴疟论》曰：“岭南炎方土薄，故阳燠之气
常流；濒海地卑，故阴湿之气常盛。”此寒热之病所由
作也。病者多上热下寒，既觉胸中虚烦郁闷，便自以
为有热，而医又多用麻黄金沸草散、青龙汤等药发
表。得病之因，正以阳气不固，每寒发热，则身必大汗，
“又复投以发表药，则旋踵受弊，甚者又以胸中痞闷，
因转下痢。病人下体既冷，得转痢药十无一生。”是瘴
疠未必遽能害人，皆医杀之也。予绍兴间寓苍梧，见
北客与士人感瘴，不幸者不可胜数。予询其所服药，
率用麻黄、柴胡鳖甲及白虎汤等药。其年予染瘴病
特甚，继而全家卧病，悉用温中固下，升降阴阳正气
药。及灸中脘、气海、三里，治十愈十不损一人。

桂故荆属，本南楚之境，为郡为国，皆以始安名。与秦
所置桂林，虽土壤相接，然楚自楚，越自越，名称户分，
著在前史，不可营乱。失自唐起，如《通典》《风土志》诸书，
本唐人所撰，略不披图，按求故地，遂一切曰“桂。”秦与
魏、晋，桂林郡县，几沦灭矣。所以失者，盖因梁置桂州
刺史于始安，刺史虽可假桂而置始安，顾可循桂而
并没其称耶。

《春明梦馀录》：“府江八百里，自梧达桂中，度滩泷三百
六十，至平乐稍平。以藩省节镇夹于梧、桂两端，而兵
宪署嵌、平乐两岸，猺獞啸聚，去城不数里，辄御人而
鱼肉之。堡寨沿江，为毒不息。三府而北，惟全州为乐
土。”

广西及高廉等府，山岚蔚荟，蒸气成瘴，如坐甑中，顷
间裘扇两用，晴雨叠更，春谓“青草瘴”，秋谓“黄茅瘴”，霜
降后始无恙。炎方阴闭阳泄，故治者不宜发表，麻黄
金沸散、青龙白虎汤不用，只宜温中正气，亦或投以
姜附。沈存中七枣汤，用乌头，七移七泡，亦此意。平时
调理，平胃散、正气散。节食寡欲，戒多七情。

南方蛊毒有数种，蛇毒、蜥蜴毒、蜣螂毒、草毒，食之变
乱元气，心腹绞痛，或吐逆不定，面目青黄，十指俱黑。
验蛊法，吐于水，沉而不浮，含黑豆，豆胀烂，脱皮嚼之
不腥，嚼白矾味甘，皆是治蛊法。饮白水牛血立效。王
氏《博济方》“归魂散”、《必用方》“雄砂丸皆可。”

广西府江即漓江，发源兴平县海阳山，经桂林、平乐
至梧州。左江源广源州，右江源峨利州，经太平、南宁
之合江镇，二江合，是为郁江。又黔江源牂牁界，经柳
州、象州至浔州与郁江合，是谓“浔江。”至梧州与府江
合，东注封川县、德庆州、肇庆府，至番禺县入海。“三江
为经，其馀诸水各附焉。”是梧州乃两广轮辐、八桂门
户，水陆要冲。民夷总节，开设三堂，自成化元年始。其
设镇守总兵，永乐间始总制都御史。景泰三年始
左右两江之中设奉议、驯象、南丹三卫，以断其连。奉
议居贵县，为浔州西微。驯象居横州，为南宁东徼；南
丹居宾州，为柳州南徼。

《通志》：“岭表诸夷，种落不一，皆古百蛮种也。一曰猺。介
巴蜀楚粤间，绵亘数千里。椎髻跣足，衣斑襕布褐。采
竹木为屋，绳枢荜窦，覆以青茅。种禾黍粟豆、山芋，杂
以为粮，暇则猎山兽以续食。岭蹬险厄，负戴者悉著
背上，绳系于颈膊间。偻而赵。俗喜仇杀，又能忍饥，行
斗上下，履险若飞儿能行，烧铁石烙其跟跖，使顽木”
不仁，故能履棘茨根枿而不伤。儿始生，称之以铁，如
其重，渍之毒水。儿长大，锻其铁制刀，试刀必斩牛，仰
刃牛项下，以肩负刀，一负即殊者，良刀也。弩名“偏架
弩”，以一足蹶张，背手傅矢，往往命中。枪名“棹枪”，长二
丈，战则一弩一枪，相将而前，执枪者前却不常以卫
弩，执弩者口衔刀而手射人，或冒刃逼之，释弩，取口
中刀奋击退去，必有伏弩。岁首祭先，杂揉鱼、肉、酒、饭
于木槽，扣槽群号为礼。十月朔，祭都贝大王，男女各
成列，连袂相携而舞，谓之“踏猺。”意相得，则男咿呜跳跃，负所爱去，奔入岩洞，插柳避人，遂为夫妇。乐有铙
鼓、胡芦笙、竹笛之属。其合乐时，众音竞哄击竹“为
节。山谷间稻田无几。天少雨，稑种不收，无所得食，则
四出剽掠，踉蹡篁竹，飘忽往来，州县觉知，则已入巢，
官军但分屯路口，山多蹊，不可遍防，久益劳费。”猺亦
有数种，有熟猺，有生猺，又有白猺、黑猺、生猺在穷谷
之中，不与华通。熟猺与州民犬牙，或通婚姻。白猺大
类熟猺，黑猺大类生猺，此其大较也。一曰，獞与猺杂
处，风俗略同，而生理一切陋简。冬编鹅毛，杂木叶为
衣，抟饭掬水而食。居室茅缉而不涂，衡板为阁，上以
栖止，下畜牛羊猪犬，谓之“麻栏。”子大娶妇，别栏另爨。
娶日妻即还父母家，夜与邻女作处数年，回时间与
夫野合，觉有娠，乃密告其夫作栏。又数年，延师巫结
花楼祀圣母，亲族少男少妇数百千人，歌饮号叫剧
戏，三四夜乃毕，谓之“作星。”少妇于春时，三五为伴，采
芳拾翠于山椒水湄，歌唱为乐。少男亦三五为群，歌
以赴之。一唱一和，竟日乃已，以衣带相赠答去。又善
为毒矢，为蛊毒。本类相仇，纤芥不已，虽累世必复其
斗。或误杀人者，以牛畜为偿。或数十头至百头，名曰
“人头钱。”流劫则纠党麇起，亦有渠长，人先给银三钱
赡其家，曰“枪头钱。”在山三五为群，要人于路，伏草在
江，突冲而出，絷船取货，羁以求赎，谓之“勾船。”或攻打
村民，弃田庐以遁，即其村据之，谓之“打地。”且其人耐
饥，啖盐数颗，草木俱可食。师兴则远遁绝峤，莫可谁
何。獞亦有生熟獞，与生熟猺大抵相类。一曰犵狪，獠
人凡三种，依山林居，无渠长版籍，以射生为活。一村
中推有勇力者曰“郎火”，馀俱称火。男女三四日用米
泔沭发，不间寒暑。婚葬用五行，以鸡卜吉凶。乐有六
管笙，两脚踏地而吹，众歌以倚之。又以大木之枝埋
地，作独木楼，高数丈，上覆瓦铺板。男歌唱者，夜则缘
宿其上，谓之“罗汉楼。”械器与猺同，而勇捷过于獞。每
出剽掠，皆冒称为猺。一曰《狑人》，一曰人，一曰“狪人”，
一曰“蛮人。”有西源、广源诸蛮，依山谷为生，其气习多
与猺獞同。又有蜑人，世世以舟为居，无土著，不事耕
织，惟捕鱼供食，不通土人婚姻。又有山子，夷人无版
籍，定居惟斫山种畬，镞木盘锅，射兽而食之，食尽，又
移一方，男女皆徒跣，夫妇野合，类兽与人异。又有斑
衣獞，女著短裙，仅及膝，坐则以膝齐跪地为礼。又有
大良，言语、居处服食，与獞大同，而性与獞异。有户口
版籍，较之民尤淳朴，租赋尤易办。其俗敦厚，人至其
家，不问识否，辄具牲醴款待，任大嚼剧饮，无吝意。后
被獞杀占，逃散去之。城厢村落，佣耕樵采，此数种者，
自为部落，不侵中国。其为中国患者，莫如猺獞云。
明庆远府推官谢天枢云：“五岭之地，粤险阻绝，古称
南交，《书》曰‘秩南讹’，即其地也。言其民多讹乱而难治
也。《周官》曰：‘荒服不王’，言其人情性荒忽靡常，终王者
之世不来王也，义在羁縻勿绝而已。故其地有羁縻
之州，名，至今而不改。汉唐以后，颇迁中土之人以实
之，谓其蠢犷相搏噬，如骜兽之难驯也。春秋时，楚实
有其地，故”楚之史亦名曰“梼杌”，盖以是耶？其地僰田
蛊树，其语侏𠌯。其俗以药弩强弓为耕作，睚眦相仇，
杀人寻数世不止。杀人者法不死，计其家头畜多少，
输所死之家，不用汉法抵罪。急则走而至毒箐瘴篁
中，刲牛击豕，一日啸聚数千百人，杯酒杀长吏以为
常。其妇人亦能驱字牝贯劲碆，头缠花裹，开军府，拜
跪千馀人，不敢仰视，如征侧、征贰者，不可胜纪。伏波
铜柱之功，以二女子而立，此史书之可信者也。明田
州藤峡之乱，韩雍、王守仁皆提兵数十万，始克荡平，
然未能一鼓而殄灭之也。不过更其渠帅，监以流官，
如负薪而塞瓠子之河，视其溃者壅之耳。

郭显者，不知何所人，居桂南溪之刘仙岩，一称住山
道民，一称南溪郭显然，卒无可踪迹云者。独有《南溪
卜居铭》，首言士大夫以金人之故南迁，似避地，中言
志在神仙，似方士，末言榜揭归去，又似弃官入山者。
《通志》：元顺帝，明宗长子，尝被谗于明宗，徙于高丽，使
居岛中，阅一载，复移于广西。文宗崩后，命立宁宗，宁
宗复崩，燕帖木儿请立燕帖古思。后曰：“吾子尚幼，脱
懽帖睦尔在广西，今年十三矣。”迺命中书右丞润理
吉思迎帝于靖江。后延大臣定议立帝，是为顺帝